Nuwe Kerkseisoen: Advent (belangrike tyd voor Kersfees)
Ons nader nou weer die begin van die kerkjaar – dis die tyd van Advent en Kersfees. Advent beteken “koms van ‘n hooggeplaaste persoon”.
02 Desember 2018 is die eerste Sondag van Advent en 23 Desember 2018 die vierde en laaste Sondag van Advent waarop Kersfees volg.
In hierdie tyd staan die woorde "wag" en "waak" sentraal. Dit is ‘n tyd van besinning, voorbereiding en vreugde oor die geboorte van ons Verlosser. Die kleur in hierdie tyd is purper, asook koningsblou. Kersdag en Sondag na kersfees se kleure is wit en goud.
In die gemeente gebruik ons ‘n adventkrans met vyf kerse. Die sirkel van die adventkrans herinner ons aan God wat ewig is en Sy genade vir ons wat geen begin of einde het nie. Die groen van die krans wys op die hoop van vernuwing en ewige lewe wat ons in God het. Kerse simboliseer die koms van die God se lig na die wêreld deur die geboorte van sy Seun, Jesus Christus.
Elke Sondag word daar ‘n kers aangesteek. Hoop (purper kers), Vrede (blou kers), Vreugde (ligroos kers) en Liefde (purper kers).
Op Kersdag word ‘n langer wit kers, die Christuskers aangesteek.
Nog simbole wat gebruik kan word is die Isai-stomp (Jes 11:1) met ‘n rooi lint vir vreugde en vervulling om die stamboom van Jesus te simboliseer. ‘n Anker as simbool van hoop, ‘n duif vir vrede, ‘n engel met trompet as uitbeelding van vreugde, ‘n hart vir liefde en ‘n ster op Kersdag is ook gepas. Hierby kan ook ‘n adventskalender en kersboom gevoeg word. Onthou altyd dat dit ‘n herdenking van Christus se geboorte is. Die klem val op Hom.
In Advent (die tyd voor Kersfees) gedenk ons die sending van die Seun van God na hierdie wêreld. Die koms van die Seun maak die beweging van God sigbaar. Dit is mooi om te hoor hoe Jesus vir sy dissipels uitlê dat die beweging nie opgehou het toe Hy gebore is nie. Soos die Vader Hom in die wêreld gestuur het, so stuur Hy sy dissipels om dieselfde liefde van God in die wêreld bekend te maak. In die Advent- en Kerstyd word dit duidelik dat die liefde van God nie beperk kan wees tot iets wat ons binne die kerk vir onsself hou nie. Die manier waarop ons Kersfees vier mag mense miskien so ŉ indruk gee. Juis in die weke voor Kersfees lyk dit asof mense wat alleen is, hulle eensaamheid nog sterker voel. Juis by Kersfees kan ons die neiging toon om die gordyne toe te trek en ons knussies tuis te maak, ook in die kerk. Die Bybel wys ons by Advent en Kerstyd ŉ teenoorgestelde rigting aan. Nie ŉ beweging na binne nie, maar ŉ beweging na buite. Ons kan die sending van God se Seun in die vlees net reg gedenk as ons ons ook laat meeneem in dieselfde sending waarmee God nog steeds die wêreld opsoek. In die sending van God se Seun het God eerstens Israel, en dan ook al die volkere in die oog. Elkeen wat deur hierdie sending van God geraak word, word dadelik geroep om aan dieselfde sending deel te neem — om hom in Gód se sending te laat gebruik.
Die beweging van God duur voort: Die Vader was die bron van die liefde en van die sending, en Hy is dit steeds. Hy is daar, waar en wanneer ons oor die sending van Jesus na hierdie aarde praat. Dieselfde oop bron toe Jesus na die aarde gekom het, is vandag oop as ons van sy liefde getuig. Dit gee ons vrymoedigheid vir die getuienis waarin ons sy liefde wil laat sien. Dit kan ook die opening gee vir so ŉ getuienis in ŉ gesprek of ŉ ontmoeting.
Om missionêr te wees, begin in die gewone daaglikse kontak met mense wat God nog nie ken nie. Wanneer jy oor die liefde wat van God uitgaan, praat, word jy metterdaad deel van die beweging wat nog steeds van God uitgaan. Om missionêr te wees, is niks anders nie as om jou te laat meeneem in dieselfde sending wat van God uitgegaan het toe Jesus gekom het, en wat vandag steeds voortgaan. So sê Jesus dan vir die Vader: “Want die woorde wat U My gegee het, het Ek aan hulle gegee; en hulle het dit ontvang en waarlik erken dat Ek van U uitgegaan het, en hulle het geglo dat U My gestuur het” (Johannes 17:18).
Die Vader en die Seun staan agter my wanneer ek as sy dissipel oor Hom praat. Bowendien beloof Jesus in sy afskeidswoorde aan sy dissipels dat die Heilige Gees hulle in die sending sal lei. (“Maar as die Trooster gekom het wat Ek vir julle van die Vader sal stuur, die Gees van die waarheid wat van die Vader uitgaan, sal Hy van My getuig. En julle getuig ook, omdat julle van die begin af met My is” (Johannes 15:26, 27).
Dit gee vrymoedigheid én krag aan dissipels en hulle woorde. Soos die Vader voortdurend agter sy Seun gestaan het, so staan Hy ook voortdurend agter hulle wat van sy Seun getuig.
Ons doen dit nie in eie krag nie.
MEER OOR ADVENT: KLIEK HIER
Afgelope Week 413
Afgelope Maand 1118
Sedert Feb 2014 176488